《破屋 其二》
明代·蓝智

破屋三间不自聊，西风篱落草萧萧。图书满座嗟撩乱，车马何人问寂寥。

四壁秋声连蟋蟀，一枝寒雨共鹪鹩。欲知环堵家家乐，愿见兵戈处处销。

作者简介：元明间福建崇安人，字明之，一作性之。蓝仁弟。元末与兄往武夷师从杜本，绝意科举，一心为诗。明洪武十年以荐授广西按察司佥事，以清廉仁惠著称。其诗清新婉约，与兄齐名。有《蓝涧集》。